Document ID: 32007D0394

ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Ιουνίου 2007
για τροποποίηση της οδηγίας 90/377/ΕΟΚ του Συμβουλίου όσον αφορά τη μεθοδολογία που πρέπει να χρησιμοποιείται για τη συλλογή των τιμών αερίου και ηλεκτρικής ενέργειας με τις οποίες χρεώνεται ο τελικός βιομηχανικός καταναλωτής
(Κείμενο που παρουσιάζει ενδιαφέρον για τον ΕΟΧ)
(2007/394/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/377/ΕΟΚ του Συμβουλίου, της 29ης Ιουνίου 1990, σχετικά με μια κοινοτική διαδικασία για τη διαφάνεια των τιμών αερίου και ηλεκτρικής ενέργειας για τον τελικό βιομηχανικό καταναλωτή (1), και ιδίως το άρθρο 6,
Εκτιμώντας τα ακόλουθα:
(1)
Η οδηγία 90/377/ΕΟΚ καθορίζει τις λεπτομέρειες όσον αφορά τη μορφή, το περιεχόμενο και όλα τα υπόλοιπα χαρακτηριστικά των πληροφοριών που οφείλουν να δίνουν όσες επιχειρήσεις προμηθεύουν αέριο ή ηλεκτρική ενέργεια στους τελικούς καταναλωτές της βιομηχανίας.
(2)
Η χρησιμοποιούμενη μεθοδολογία για τη συγκέντρωση των πληροφοριών ως προς τις τιμές χρειάζεται να επικαιροποιείται ώστε να αντανακλά την πραγματικότητα των ανταγωνιστικών αγορών ηλεκτρικής ενέργειας και αερίου που έχουν αναπτυχθεί βάσει της οδηγίας 2003/54/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά ηλεκτρικής ενέργειας και την κατάργηση της οδηγίας 96/92/ΕΚ (2) και της οδηγίας 2003/55/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 98/30/ΕΚ (3), συμπεριλαμβανομένου του γεγονότος ότι σε καθεμία αγορά δραστηριοποιούνται σήμερα διάφοροι προμηθευτές.
(3)
Ως εκ τούτου πρέπει να τροποποιηθεί ανάλογα η οδηγία 90/377/ΕΟΚ.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του άρθρου 7 της οδηγίας 90/377/ΕΟΚ,
ΑΠΟΦΑΣΙΖΕΙ:
Άρθρο 1
Τα παραρτήματα της οδηγίας 90/377/ΕΟΚ αντικαθίστανται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 7 Ιουνίου 2007.

Labels: 3
12
2
14